Diari Oficial de la Generalitat Valenciana


Sumari del DOGV 7330, del 01-08-2014 (2014/7289)

ORDE 63/2014, de 28 de juliol, de la Conselleria d'Educació, Cultura i Esport, per la qual es convoca un programa experimental per al foment de l'ús de llibres de text en tauletes tàctils digitals en centres educatius sostinguts amb fons públics de la Comunitat Valenciana i es dóna continuïtat als ja establits.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7330

Data del DOGV
:   01-08-2014

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2014/7289


Data del document
:   28-07-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

ORDE 63/2014, de 28 de juliol, de la Conselleria d'Educació, Cultura i Esport, per la qual es convoca un programa experimental per al foment de l'ús de llibres de text en tauletes tàctils digitals en centres educatius sostinguts amb fons públics de la Comunitat Valenciana i es dóna continuïtat als ja establits. [2014/7289]  
La Llei Orgànica 2/2006, de 3 de maig, d'Educació, establix com un dels seus principis fonamentals proporcionar una educació de qualitat a tots els ciutadans d'ambdós sexes.  
Així mateix, l'article 102.3 establix que les administracions educatives promouran la utilització de les tecnologies de la informació i la comunicació i que els correspon fomentar programes d'investigació i innovació. En l'article 120.4 disposa que els centres, en l'exercici de la seua autonomia, poden adoptar experimentacions, en els termes que establisquen les administracions públiques.  
Dins d'este marc normatiu, a fi d'aproximar i adaptar el sistema educatiu a les necessitats i a les noves demandes derivades de l'ús de les tecnologies de la informació i comunicació (TIC), la Conselleria d'Educació, Cultura i Esport impulsa este programa experimental amb l'objectiu d'avaluar el seu potencial ús en la busca d'una educació de qualitat i adaptada a la diversitat. Es tracta d'una proposta per a ser implementada pels centres educatius que, en exercici de la seua autonomia, ho consideren.  
Les tauletes tàctils digitals són dispositius intuïtius, que s'adapten a les capacitats que els jóvens han desenrotllat a partir d'altres dispositius que seguixen la mateixa lògica, millorant la competència digital, ja que suposa una incorporació motivadora a les tecnologies de la informació i la comunicació, disminuint rebutjos, al mateix temps que milloren la competència lingüística, perquè oferixen prestacions com la locució, que projecta beneficis en comprensió oral. Aporten valor afegit, ja que permeten reproduir música i vídeos, fer fotografies, usar la calculadora, el diccionari, l'agenda, etc. Permeten també canviar el format del text, ampliar o reduir les lletres, cosa que en els llibres impresos no és possible.  
Per tot això, a proposta de la Direcció General d'Innovació, Ordenació i Política Lingüística, de data 18 de juliol de 2014, de conformitat amb esta i d'acord amb el que disposen el Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat; el Decret 88/2014, de 13 de juny, del Consell, pel qual s'establix l'estructura bàsica de la Presidència i de les conselleries de la Generalitat, i el Decret 190/2012, de 21 de desembre, del Consell, que aprova el Reglament Orgànic i Funcional de la Conselleria d'Educació, Cultura i Esport, i fent ús de les atribucions que em conferix l'article 28 de la Llei 5/1983, de 30 de desembre, del Consell, modificada per la Llei 12/2007, de 20 de març,  
  
  
ORDENE  
  
Article 1. Objecte  
Esta orde té per objecte convocar un procés per a autoritzar la implantació d'un programa experimental per al foment de l'ús de llibres de text en tauletes tàctils digitals en els centres educatius sostinguts amb fons públics de la Comunitat Valenciana i regular les seues condicions de participació.  
  
Article 2. Objectius  
L'objectiu general del programa és fomentar l'ús de llibres de text digitals utilitzant les tauletes tàctils com a suport físic.  
Els objectius específics són:  
1. Experimentar una dinàmica d'ensenyança en què s'incorpora la tauleta tàctil digital com a suport per al llibre de text.  
2. Experimentar una alternativa a l'adquisició de llibres de text en suport paper com a mesura d'estalvi per a les famílies.  
3. Ajudar a determinar la correlació entre l'ús de les TIC en l'aula i una millora del procés d'ensenyança-aprenentatge.  
4. Avaluar el potencial ús de les tauletes tàctils digitals en la busca d'una educació de qualitat i adaptada a la diversitat.  
5. Valorar les limitacions del model.  
  
Article 3. Desenrotllament del programa i tipus de continguts  
1. El programa experimental regulat per esta orde consistix en l'ús de llibres de text en tauletes tàctils digitals per part de l'alumnat de quint curs d'Educació Primària, amb possibilitat de continuïtat en sext curs de la mateixa etapa, en centres sostinguts amb fons públics de la Comunitat Valenciana.  
2. Este programa experimental s'inicia el curs 2014-2015 i continuarà en el curs 2015-2016 per a l'alumnat que continue en sext d'Educació Primària per als centres que s'autoritzen.  
3. A partir del curs 2015-2016 es podran incorporar nous centres des de quint curs d'Educació Primària, amb continuïtat en sext curs.  
  
4. Una vegada autoritzat el programa, el llibre de text digital en suport tauleta tàctil digital s'utilitzarà en totes les àrees.  
5. Els continguts utilitzats en les tauletes tàctils digitals poden provindre d'editorials o bé ser continguts propis elaborats pel professorat. Ambdós modalitats no són excloents, de manera que en un mateix centre educatiu es poden utilitzar les dos.  
6. La Conselleria d'Educació, Cultura i Esport posarà a disposició dels centres i de les famílies una plataforma unificada d'accés als continguts de les distintes editorials. Les directrius per a l'accés s'establiran en unes instruccions que es remetran als centres educatius participants i estaran disponibles en la pàgina web de la Conselleria d'Educació, Cultura i Esport, Servici de Formació del Professorat, Formació.  
  
7. Per al correcte desenrotllament del programa, el professorat implicat i les famílies rebran una formació específica, abans de l'inici del curs, organitzada a través dels centres de formació, innovació i recursos educatius de la Comunitat Valenciana (CEFIRE) que oferiran una atenció directa dels assessors de l'àmbit tecnològic.  
8. Al personal coordinador del programa i al personal tutor dels cursos implicats en el programa, la Direcció General d'Innovació, Ordenació i Política Lingüística li podrà reconéixer fins a un màxim de 60 hores de formació, la certificació de les quals serà expedida pel Servici de Formació del Professorat al finalitzar el curs escolar.  
  
Article 4. Continguts dels llibres de text digitals  
1. En el cas d'optar per la modalitat de participació amb continguts de les editorials, els centres educatius seleccionaran els continguts dels llibres de text digitals, que es trobaran disponibles per a la seua adquisició en la plataforma d'accés unificada. A este efecte, la relació de les editorials col·laboradores en el programa es farà pública en la pàgina web del Servici de Formació del Professorat.  
2. En el cas d'optar per continguts educatius propis, serà el professorat qui assumisca la càrrega dels dits continguts en els dispositius dels alumnes.  
  
Article 5. Homologació dels dispositius electrònics tauletes tàctils digitals  
Per a participar en el programa experimental i obtindre resultats d'èxit, les tauletes tàctils digitals hauran de reunir les característiques tècniques següents:  
- Pantalla 10».  
- Capacitat d'emmagatzematge mínim 8 Gb.  
- Processador Dual Core 1 GHz, o superior.  
- Connexió Wi-Fi.  
- 1 gigabyte de RAM.  
- Autonomia d'ús mínima de 8 hores.  
- Sistema operatiu iOS, o Android 4.0.3 o superior amb accés a la plataforma de distribució d'aplicacions i continguts.  
  
Article 6. Condicions de participació del centre  
1. La participació en el projecte durant l'àmbit d'aplicació d'este haurà de tindre l'aprovació del claustre de professors i del consell escolar, amb un informe previ favorable del tutor/a o tutors/es dels cursos de quint d'Educació Primària del curs escolar en què s'implante l'ús de llibres de text en tauletes tàctils digitals.  
2. Tot això quedarà reflectit en el certificat emés pel secretari del consell escolar en què es faça constar que el consell escolar ha aprovat implementar el programa experimental per al foment de l'ús de llibres de text en dispositius electrònics tauletes digitals, en els termes que preveu esta orde, en el qual haurà de constar almenys la informació següent: aprovació del claustre de professors i del consell escolar, compliment de les prescripcions tècniques dels equips segons el que s'arreplegat en l'article 5 i constància de la informació a les famílies de les condicions de participació que figuren en l'article 7 d'esta orde.  
  
3. El director/a del centre educatiu designarà un/a coordinador/a del programa, que tindrà com a funcions coordinar-ne el desenrotllament i avaluació i comunicar les possibles incidències a l'òrgan gestor del programa experimental.  
  
Article 7. Condicions de participació de les famílies  
1. La descàrrega dels continguts digitals de l'alumnat es durà a terme per compte de les famílies i, excepcionalment, amb el suport del centre educatiu en els casos que es requerisca.  
2. El cost dels llibres de text digitals serà assumit per les famílies, tant dels continguts digitals com del dispositiu físic, tauleta tàctil digital, i el seu manteniment. Les famílies podran utilitzar tauletes tàctils digitals que ja tinguen adquirides o bé comprar-ne una de nova, sempre que s'ajusten a les condicions establides en l'article 5.  
  
Article 8. Presentació de sol·licituds  
1. El model de sol·licitud s'obtindrà per via telemàtica després d'omplir el formulari corresponent a què s'accedix des de la pàgina web de la Conselleria d'Educació, Cultura i Esport, Servici de Formació del Professorat, Formació. S'inclou model orientatiu en l'annex únic.  
  
2. A la sol·licitud s'ha d'adjuntar, en el termini establit per a la inscripció, un certificat emés pel secretari del centre segons el contingut del punt 2 de l'article 6 d'esta orde.  
3. La sol·licitud de participació, junt amb la documentació corresponent, ha d'anar dirigida a la Direcció General d'Innovació, Ordenació i Política Lingüística, i s'ha de presentar:  
a) Obligatòriament en el registre general de la Conselleria d'Educació, Cultura i Esport situat en l'avinguda de Campanar, número 32, de València (46800), en els registres generals de les direccions territorials d'Educació, Cultura i Esport o en qualsevol dels llocs previstos en l'article 38 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú. Si, fent ús d'este dret, l'expedient és remés per correu, la sol·licitud s'haurà de presentar en les oficines de correus i haurà de complir el procediment establit en l'article 205.3 del Reglament del Servici de Correus: les instàncies s'han de presentar en sobre obert perquè la persona encarregada hi estampe el segell de dates. Haurà de figurar amb claredat el nom de l'oficina i la data de presentació abans de certificar-les.  
  
b) Una vegada registrada la sol·licitud, es presentarà una còpia escanejada d'esta i de la documentació que l'acompanya a través de la pàgina web en què s'ha obtingut.  
4. Per al curs 2014-2015, el període d'inscripció serà des de l'endemà de la publicació d'esta orde en el Diari Oficial de la Comunitat Valenciana fins al 7 de setembre de 2014. En els cursos següents el termini d'inscripció es regularà per resolució de la Direcció General d'Innovació, Ordenació i Política Lingüística.  
5. Quan es tracte d'un centre educatiu públic de titularitat de la Generalitat, la sol·licitud haurà d'estar firmada pel director o directora del centre. Quan es tracte d'un centre educatiu sostingut amb fons públics que no siga titularitat de la Generalitat, la sol·licitud serà subscrita per qui figure en el Registre de Centres Docents de la Comunitat Valenciana com a titular del dit centre. En el cas de persones jurídiques, la sol·licitud l'haurà de firmar qui en tinga la representació legal.  
  
6. La llista provisional de sol·licituds admeses i no admeses es publicarà en un termini màxim de 15 dies hàbils comptats des del 7 de setembre de 2014, mitjançant una resolució de la Direcció General d'Innovació, Ordenació i Política Lingüística en la pàgina web de la Conselleria d'Educació, Cultura i Esport, Servici de Formació del Professorat, Formació.  
7. Contra esta resolució es podrà presentar al·legacions en el termini de 10 dies naturals. Una vegada examinades les reclamacions es publicarà la llista definitiva de sol·licituds admeses i no admeses, mitjançant resolució de la Direcció General d'Innovació, Ordenació i Política Lingüística, en la pàgina web de la Conselleria d'Educació, Cultura i Esport, Servici de Formació del Professorat, Formació. En el cas dels centres privats concertats, contra esta resolució definitiva, que posa fi a la via administrativa, de conformitat amb els articles 107,116 i 117 de la Llei de Règim Jurídic de les Administracions Públiques i del Procediment Administratiu Comú, i 9 i 14 de la Llei Reguladora de la Jurisdicció Contenciosa Administrativa es podrà interposar potestativament un recurs de reposició o bé plantejar directament recurs contenciós administratiu, en els terminis i davant dels òrgans que s'indiquen a continuació:  
- El recurs de reposició s'haurà d'interposar davant de la Conselleria d'Educació, Cultura i Esport en el termini d'un mes a partir de l'endemà de la publicació en la seua pàgina web.  
- El recurs contenciós administratiu s'haurà de plantejar davant del jutjat contenciós competent en el termini de dos mesos a partir de l'endemà de la publicació en la pàgina web de la Conselleria d'Educació, Cultura i Esport.  
  
Article 9. Seguiment i avaluació del programa  
1. Els CEFIRE de referència dels centres participants faran trimestralment el seguiment de l'aplicació del programa.  
2. Per a l'avaluació anual del programa, en cada centre educatiu participant es realitzarà una enquesta de valoració a l'alumnat, a les famílies i als docents al final del curs acadèmic. Esta enquesta serà facilitada per la Direcció General d'Innovació, Ordenació i Política Lingüística i comprendrà tots i cada un dels objectius d'este programa experimental.  
  
3. La Direcció General d'Innovació, Ordenació i Política Lingüística elaborarà un informe sobre els resultats del programa experimental al finalitzar cada un dels cursos que comprenga, així com un informe final de conclusions sobre el grau de consecució dels objectius proposats.  
  
4. Cas que un centre educatiu no mantinga el compliment de les condicions de participació del programa experimental, no es tindran en compte les seues dades en l'avaluació.  
  
DISPOSICIONS ADDICIONALS  
  
Primera. Incidència en les dotacions de gasto  
La implementació i posterior desplegament d'esta orde no podrà tindre cap incidència en la dotació de tots i cada un dels capítols de gasto assignada a esta conselleria, i en tot cas haurà de ser atés amb els mitjans personals i materials de la conselleria competent per raó de la matèria.  
  
Segona. Delegació  
Es delega en la Direcció General d'Innovació, Ordenació i Política Lingüística la facultat de dictar les resolucions i instruccions necessàries per a l'execució d'esta orde.  
  
DISPOSICIÓ TRANSITÒRIA  
  
Única. Centres participants en projectes experimentals anteriors  
S'autoritza els centres que en el seu dia van ser seleccionats en virtut de la Resolució de 10 de juny de 2013, de la Direcció General d'Innovació, Ordenació i Política Lingüística, per la qual es convoca un programa experimental per al foment de l'ús de llibres de text en dispositius electrònics denominats tauletes tàctils, en centres educatius sostinguts amb fons públics de la Comunitat Valenciana, durant els cursos escolars 2013-2014 i 2014-2015 (DOCV 7047, 17.06.2013), a participar en el programa experimental regulat per esta orde en quint curs d'Educació Primària i a donar continuïtat al programa iniciat en el curs 2013-2014 per a l'alumnat de sext curs d'Educació Primària.  
  
  
DISPOSICIÓ DEROGATÒRIA  
  
Única. Derogació normativa  
Queden derogades l'esmentada Resolució de 10 de juny de 2013, de la Direcció General d'Innovació, Ordenació i Política Lingüística, així com les disposicions del mateix rang o d'un rang inferior que s'oposen, contradiguen o resulten incompatibles amb el que disposa la present orde.  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 28 de juliol de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET